DECIZIA COMISIEI
din 30 octombrie 2007
de stabilire a măsurilor tranzitorii în ceea ce privește cerințele structurale pentru anumite unități din sectorul cărnii și al laptelui din Bulgaria prevăzute în Regulamentele (CE) nr. 852/2004 și (CE) nr. 853/2004 ale Parlamentului European și ale Consiliului
[notificată cu numărul C(2007) 5238]
(Text cu relevanță pentru SEE)
(2007/716/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special articolul 42,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
întrucât:
(1)
Decizia 2007/31/CE a Comisiei (2) stabilește măsuri tranzitorii privind expedierea, din Bulgaria spre alte state membre, a anumitor produse din sectorul cărnii și al laptelui prevăzute în anexa III la Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (3). Aceste produse urmează să fie expediate din Bulgaria doar dacă sunt obținute în unitățile de prelucrare menționate în anexa la Decizia 2007/31/CE.
(2)
Oficiul Alimentar și Veterinar (OAV) a efectuat o misiune în Bulgaria, în perioada 22-27 aprilie 2007, pentru a evalua situația existentă în unitățile de prelucrare. Autoritățile bulgare au demonstrat că, în prezent, dispun de capacitatea și competențele necesare pentru a evalua corect unitățile care trebuie aprobate pentru schimburile intracomunitare și că au rezolvat problemele anterioare legate de controale. Prin urmare, Decizia 2007/31/CE ar trebui abrogată.
(3)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (4) și Regulamentul (CE) nr. 853/2004 prevăd anumite cerințe structurale pentru unitățile care intră sub incidența acestor regulamente.
(4)
Anumite unități din sectorul cărnii și al laptelui din Bulgaria au nevoie de mai mult timp pentru a se conforma cerințelor structurale relevante prevăzute în Regulamentele (CE) nr. 852/2004 și (CE) nr. 853/2004. Prin urmare, cerințele structurale stabilite în Regulamentul (CE) nr. 852/2004, anexa II capitolul II și în Regulamentul (CE) nr. 853/2004, anexa III secțiunea I capitolele II și III, secțiunea II capitolele II și III și secțiunea V capitolul I nu ar trebui să se aplice în cazul unităților enumerate în anexa la prezenta decizie până la 31 decembrie 2009, sub rezerva anumitor condiții.
(5)
Atât timp cât aceste unități sunt în tranziție, produsele provenind de la acestea ar trebui introduse numai pe piața internă sau utilizate pentru prelucrare ulterioară în unitățile bulgărești aflate în tranziție. Pentru a putea verifica dacă produsele fabricate în aceste unități sunt comercializate și introduse numai pe piața internă, aceste produse ar trebui să prezinte o marcă de sănătate sau de identificare diferită de cea prevăzută la articolul 5 din Regulamentul (CE) nr. 853/2004, iar celelalte state membre ar trebui informate cu privire la această marcă.
(6)
Bulgaria ar trebui să garanteze respectarea progresivă a cerințelor structurale relevante, în conformitate cu un plan de modernizare, aprobat de autoritatea veterinară națională competentă, pentru fiecare dintre aceste unități. Acest plan trebuie să includă o listă cu toate deficiențele și data planificată pentru remedierea lor. Bulgaria trebuie să garanteze că numai unitățile care respectă în totalitate aceste cerințe până la 31 decembrie 2009 pot continua să opereze.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Cerințele structurale stabilite în Regulamentul (CE) nr. 852/2004, anexa II capitolul II și în Regulamentul (CE) nr. 853/2004, anexa III secțiunea I capitolele II și III, secțiunea II capitolele II și III și secțiunea V capitolul I nu se aplică în cazul unităților enumerate în anexa la prezenta decizie până la 31 decembrie 2009.
Articolul 2
(1) Următoarele produse trebuie introduse numai pe piața internă sau utilizate pentru prelucrare ulterioară în unitățile enumerate în anexă:
(a)
produsele provenite de la unitățile enumerate în anexă;
(b)
produsele provenite de la unitățile integrate producătoare de lapte și carne, o parte din acestea fiind menționate în anexă.
(2) Produsele menționate la alineatul (1) trebuie să prezinte o marcă de sănătate sau de identificare diferită de cea prevăzută la articolul 5 din Regulamentul (CE) nr. 853/2004.
(3) Bulgaria informează Comisia cu privire la mărcile de sănătate sau de identificare utilizate în cazul produselor menționate la alineatul (1), iar Comisia transmite aceste informații celorlalte state membre.
Articolul 3
Decizia 2007/31/CE se abrogă.
Articolul 4
Prezenta decizie se adresează statelor membre.
Adoptată la Bruxelles, 30 octombrie 2007.